приложимо по силата на Договора за създаване на Енергийна общност от 2005 г., преимуществена сила в частта на противоречието имат разпоредбите на Договора за създаване на Енергийна общност от 2005 г. или съответните разпоредби на законодателството на ЕС, приложимо по силата на Договора за създаване на Енергийна общност от 2005 г.
 2. При прилагането на настоящия раздел се предпочита приемането на законодателство или на други актове, които са съгласувани с Договора за създаване на Енергийна общност от 2005 г. или са на основание приложимото законодателство за този сектор в ЕС. В случай на спор по отношение на настоящия раздел се приема, че законодателството или другите актове, които отговарят на тези критерии, са в съответствие с настоящия раздел. При оценяването на това дали законодателството или другите актове отговарят на тези критерии се вземат предвид всички относими решения, взети по силата на Договора за създаване на Енергийна общност от 2005 г.
 3. Никоя от страните не използва разпоредбите за уреждане на спорове на настоящото споразумение, за да твърди, че има нарушение на разпоредбите на Договора за създаване на Енергийна общност.
 Член 279
 Достъп до и упражняване на дейности по търсене, проучване и добив на въглеводороди
 1. Всяка страна (42) по споразумението притежава в съответствие с международното право, включително Конвенцията на Организацията на обединените нации по морско право от 1982 г., пълен суверенитет върху въглеводородните ресурси, намиращи се на нейна територия, както и в нейните архипелажни и териториални води, в допълнение към суверенните права за проучване и експлоатация на въглеводородните ресурси, намиращи се в нейната изключителната икономическа зона и континентален шелф.
 2. Всяка страна си запазва правото да определя областите в рамките на своята територия, както и в рамките на своите архипелажни и териториални води, изключителна икономическа зона и континентален шелф, които да се предоставят за извършването на дейности по търсене, проучване и добив на въглеводороди.
 3. Когато дадена област е предоставена за извършването на тези дейности, страната гарантира, че субектите се третират еднакво по отношение на достъпа и извършването на тези дейности.
 4. Всяка страна може да изисква от субекта, на който е предоставено разрешение, да извършва дейностите по търсене, проучване и добив на въглеводороди срещу заплащане под формата на финансови средства или въглеводороди. Подробните договорености за този вид заплащане се определят по начин, който не влияе на управленския процес и процеса по вземане на решения на субектите.
 Член 280
 Лицензи и условия за лицензиране
 1. Страните вземат необходимите мерки, за да гарантират, че лицензите, чрез които се дава право на субект да упражнява, от собствено име и на собствен риск, правото да търси, проучва или добива въглеводороди в географска област, се предоставят след публично обявена процедура и че потенциалните заинтересовани субекти са поканени да подадат заявления посредством известие.
 2. В известието се посочват вида на лиценза, засегнатата географска област или част от нея, както и предложената дата или срок за предоставяне на лиценза.
 3. По отношение на условията за лицензиране и процедурата по разрешаване на лицензите се прилагат членове 104 и 105 от настоящото споразумение.
 ГЛАВА 12
 Прозрачност
 Член 281
 Определения
